Vel heppnað fjarnámskeið fyrir sveitarfélög um gerð jafnréttisáætlana Úr myndveri Háskólans á Akureyri Jafnréttisstofa ásamt Stofnun stjórnsýslufræða og stjórnmála og Rannsóknarseturs um sveitarstjórnarmál stóðu fyrir námskeiðinu , sem var fjarnámskeið . Alls voru þátttakendur 20 frá 16 sveitarfélögum enda sérstakur afsláttur ef þátttakendur voru fleiri en einn frá sama sveitarfélagi . Námskeiðið var þrjú skipti , tvær klst. í senn . Fyrstu tvö skipti var farið yfir lög og reglur , skyldur sveitarfélaga og hugmyndafræði kynjasamþættingar . Einnig kom gestur frá Akureyrarbæ og sagði frá hvernig kynjasamþætting væri fléttuð inn í starfsemi öldrunarheimila . Síðasta skiptið voru umræður þar sem sérfræðingar Jafnréttisstofu veittu þátttakendum ráðgjöf útfrá því hvert þau væru komin í ferlinu , hverjar væru helstu hindranir og lausnir . Skapaðist áhugavert samtal þar sem miðlað var hugmyndum og ræddu þátttakendur um að halda samtali áfram og hafi þannig stuðning hvert af öðru og jafnvel samstarf . Mörg tækifæri gefast til betri þjónustu í sveitarfélögum og jafnari skiptingu í návígi við íbúa , með aðferðum kynjasamþættingar og kynjaðri hagstjórn . Þetta er fyrsta námskeiðið sem þessir aðilar halda saman og einnig það fyrsta sem er alfarið fjarnámskeið á vegum Stofnunar stjórnsýslufræða og stjórnmála . Væntanlega verða þau fleiri á næstunni , um hin ýmsu málefni .